Mažeikių kultūros centras

Projektas „InterAkcija“ 2025. Bufonados teatro dirbtuvės
2025-09-05 16:00, 2025-09-06 11:00 (Europe/Vilnius)

Projektas „InterAkcija“ 2025. Spektaklis „Nutildytos mūzos“
2025-09-06 16:00

Akcija „Visa Lietuva šoka“
2025-09-19 12:00
Visa Lietuva šoka!

Rugsėjo 19 d. 12 val. prie Mažeikių kultūros centro – kviečiame visus prisijungti prie gražios tradicijos, kartu šokti lietuvių liaudies šokius ir patirti bendrystės džiaugsmą!

InterAkcija 2025!
2025-09-19 17:30
InterAkcija 2025!
Kviečiame į susitikimą-diskusiją su Lietuvos nacionalinio dramos teatro meno vadovu, režisieriumi Antanu Obcarsku.
Tema: „Tvarumas ir teatras: kuriant spektaklį „Pjesė gyvenantiems išnykimo laikais“
Rugsėjo 19 d. 17.30 val.
Mažeikių kultūros centro Mažoji salė
Renginys nemokamas.

Rudens lygiadienis – Baltų vienybės ugnies sąšauka
2025-09-22 19:00

Tapybos parodos „Džentelmenai Sode“ atidarymas
2025-09-24 17:00
Tapybos paroda „Džentelmenai Sode“
Autorius Linas Cicėnas (CICA)

Rugsėjo 24 d. | 17:00 | Mažeikių kultūros rūmų Didžiosios salės fojė

Linas Cicėnas (Cica) 1982–1986 m. mokėsi Vilniaus statybos technikume, kur studijavo architektūrą. 1990–1995 m. tęsė studijas Vilniaus dailės akademijos Scenografijos katedroje.
Nuo 1990 m. aktyviai dalyvauja kūrybinėje veikloje. Yra daugelio parodų Lietuvoje, Lenkijoje, Čekijoje, Vokietijoje, Prancūzijoje, Nyderlanduose, Švedijoje, Danijoje, Rusijoje ir Japonijoje dalyvis.
Lino Cicėno kūrybai būdingas stilistinis įvairiapusiškumas, tačiau laikui bėgant vis ryškiau įsitvirtina popmeno (POP ART) bruožai. Autorius deklaruoja neribotą kūrybinę laisvę ir siekia stipraus formos bei turinio santykio.
Ekspresyviuose L. Cicėno darbuose siužetas, persipynęs su ryškiu koloritu, virsta teatralizuotu pasakojimu. Popmeno stilistiką dar labiau pabrėžia aktyviai dominuojantys tekstai – kiekvienas kūrinys individualizuotas, turintis konkretų poetinį turinį.
Tematiškai L. Cicėno kūryboje dažni bibliniai motyvai, atskleidžiantys autoriaus domėjimąsi teologiniais klausimais. Taip pat pasitaiko kabareto temų, žmogaus ir aplinkos santykio refleksijų, gausu animalistinių motyvų.
Pagrindine kūrybos ašimi Linas Cicėnas laiko muzikos ir dailės dermę. Tapyba ir muzika jo darbuose – neatskiriamas duetas, kuriame viena meno forma papildo kitą, stiprindama bendrą išraišką.

Šokio opera „Pasaulio sutvėrimas“. Festivalio atidarymo koncertas
2025-09-24 18:00
BILIETAI
Rugsėjo 24 d. | 18:00 | Mažeikių kultūros rūmų Didžioji salė
Lietuvos kamerinis orkestras
Dirigentas Jan Miłosz Zarzycki (Lenkija)
Gunta Gelgotė (sopranas)
Nora Petročenko (mecosopranas)
Petras Vyšniauskas (saksofonas)
Aleksandra Žvirblytė (fortepijonas)
Virtualios realybės patirtis „Angelų takais“
Kun/u Dance Theatre šokio trupė
Jėgas suvieniję scenos grandai ir virtualios realybės „Angelų takais“ kūrėjų komanda kviečia pasinerti į lietuvių genijaus pasaulį ir pamatyti jo akimis, kaip užgimė mūsų planeta. Išskirtiniame projekte atgyja trylikos M. K. Čiurlionio paveikslų ciklo „Pasaulio sutvėrimas“ istorijos.
Mažeikių kultūros rūmų Didžiosios salės scenoje – legendinis saksofonininkas Petras Vyšniauskas, fortepijono virtuozė Aleksandra Žvirblytė, sopranas Gunta Gelgotė, mecosopranas Nora Petročenko ir Lietuvos kamerinis orkestras, užbursiantys Jono Jurkūno kosmologinės kompozicijos garsais, kurių energiją dar labiau sustiprins „Angelų takais“ komandos sukurtos judančios genialių paveikslų projekcijos ir Kun/u Dance Theatre šiuolaikinis šokis.
Jūsų laukia nepakartojamos emocijos ir patirtys, po kurių mus supantis pasaulis jau nebeatrodys taip, kaip anksčiau.

M. K. Čiurlionio muzika fortepijonui „Čiurlionio pasaulis“
2025-09-26 18:00
BILIETAI

Rugsėjo 26 d. | 18:00 | Renavo dvaro sodyba
Fortepijoninis duetas „Duo Zubovas“
Programa „Čiurlionio pasaulis“ vienija visą Čiurlionio kūrybą: muziką, tapybą ir literatūrą. Ji suskirstyta teminėmis erdvėmis, kurios atskleidžia pagrindines kompozitoriaus dvasinių ieškojimų kryptis: meilę Lietuvai, jos istorijai bei liaudies dainoms; ypatingą gamtos išgyvenimą ir jos įdvasinimą; intensyvų menininko vietos bei prasmės pasaulyje kontempliavimą.
Programoje, atliekamoje fortepijonu solo ir keturiomis rankomis, greta visus kūrybos laikotarpius apimančių fortepijoninių kūrinių skamba abi simfoninės poemos. Jos apibrėžia kūrėjo pasaulėvaizdį nuo lietuviško miško iki kosminės jūros. Muziką papildo paveikslų projekcijos, pripildančios kūrinius simbolių ir ženklų, o Čiurlionio literatūriniai tekstai išplečia patyrimą metaforomis ir dvasine atmosfera.
Programą pristato fortepijoninis duetas „Duo Zubovas“ – pianistai Sonata ir Rokas Zubovai. Duetas susikūrė dar studijų JAV metais (1990), debiutavo Čikagoje 1997 m. ir nuo to laiko koncertavo didžiuosiuose JAV ir Kanados miestuose, Argentinoje, Urugvajuje, daugelyje Europos šalių, taip pat Irane ir Pietų Korėjoje.
Kviečiami į tarptautinius festivalius: Berlioz (Prancūzija), Citta di Castello (Italija), Norsk Musikfestukke (Norvegija), Usedom (Vokietija), „Festival Vocallis“ (Nyderlandai), Ohrid vasaros festivalis (Šiaurės Makedonija, 2025) ir daugelį kitų.
2005–2019 m. Sonata ir Rokas Zubovai rengė kasmetinį tarptautinį muzikos ir ekologijos festivalį „Nepaklusniųjų žemė“ Neringoje.
„Duo Zubovas“ grojo su Lietuvos nacionaliniu simfoniniu orkestru, Kauno simfoniniu orkestru, Baltarusijos valstybiniu simfoniniu orkestru, Chersono simfoniniu orkestru, įvairiais kameriniais orkestrais bei chorais Lietuvoje ir Čikagoje. Atliko daugiau kaip 10 skirtingų kompozitorių kūrinių pasaulines premjeras.

Mažeikių rudens šventė „Vuorvasarės muonā“
2025-09-28 11:00 - 17:00
Rugsėjo 28 dieną nuo 11 valandos prie Mažeikių geležinkelio stoties šurmuliuos rudens gėrybių ir sodinukų mugė, skambės kapelų ir orkestro melodijos, nuotaiką praskaidrins šokių kolektyvų pasirodymai. Šventės kulminacija taps grupės iš Latvijos „Zelta Kniede“ koncertas ir legendinės „Nerijos“ muzika.

Susitikime pasidžiaugti rudens grožiu, paklausyti muzikos, pasimėgauti šokiais ir grįžti namo su šypsena bei krepšiu rudens gėrybių.

Trečiasis pagarbinimas. Čiurlioniui 150!
2025-10-01 18:00
BILIETAI
Džiazo koncertas

Spalio 1 d. | 18:00 | Mažeikių kultūros rūmų Didžioji salė
Kauno bigbendas (vad. Vaidas Andriuškevičius, vyr. dirigentas Jievaras Jasinskis)
Kas nutinka, kai M. K. Čiurlionio muziką paliečia improvizacija?
Atsiveria nauji muzikiniai pasauliai – tarp tylos ir audros, tarp sapno ir realybės.
Čiurlionis ne kartą yra skambėjęs pasitelkiant džiazo elementus. Improvizacijos dėka dar labiau atsiskleidžia jo muzikinės faktūros įvairovė, muzikos kalbos universalumas. M. K. Čiurlionio kūrinių aranžuotes parengė Jievaras Jasinskis, subūręs kūrybinę džiazo muzikantų grupę. Džiazo orkestras įves į Čiurlionio vaizdinius, o harmonijų ir melodijų atšvaitai leis atpažinti simfoninės poemos „Miške“, fortepijoninių preliudų, styginių kvarteto ar harmonizuotos lietuvių liaudies dainos vingius.
„Trečiasis pagarbinimas. Čiurlioniui 150!“ – tai ne tik koncertas. Tai gyvas kūrybinis dialogas su mūsų genijumi, bandymas priartėti, išgirsti, įkvėpti ir leistis į garsų pasaulį, kuriame M. K. Čiurlionis vis dar kalba – tik šį kartą džiazo kalba.
Ateikite pagarbinti Čiurlionį – drąsiai, šiuolaikiškai. Su bigbendu ir muzika, kuri kviečia klausytis širdimi.

Kamerinės muzikos koncertas „Nuo Bacho iki Čiurlionio“
2025-10-03 19:00
BILIETAI
Spalio 3 d. | 19:00 | Pavirvytės dvaras
Styginių trio – Džeraldas Bidva (smuikas), Dalia Dėdinskaitė (altas), Glebas Pyšniakas (violončelė) ir poetė Indrė Valantinaitė
Kamerinės muzikos koncerte išgirsime ryškiausių šalies atlikėjų atlikamus kūrinius, kuriuos lydės poetės Indrės Valantinaitės eilės.
Glebas Pyšniakas yra vienas ryškiausių Lietuvos violončelininkų, aktyviai koncertuojantis Europoje, JAV ir Azijoje. Studijavo Lietuvos muzikos ir teatro akademijoje (prof. Rimanto Armono klasė) bei Vienos konservatorijoje, kur baigė magistro studijas su pagyrimu (prof. Natalijos Gutman klasė). Tobulinosi pas tokius pasaulinio garso meistrus kaip Yo-Yo Ma, Mstislavas Rostropovičius, Ivry Gitlis. Koncertavo prestižinėse salėse – Concertgebouw Amsterdame, Vienos Musikverein, Maskvos konservatorijos Didžiojoje salėje, „Juilliard School“ salėje Niujorke. Yra daugelio tarptautinių konkursų laureatas, tarp jų – Antonio Janigro, August Dombrovskio ir Karlo Davydovo. Nuo 2019 m. dėsto Lietuvos muzikos ir teatro akademijoje, yra Kintų, tarptautinio Josepho Achrono ir „Kalėdinio Vilniaus“ festivalių meno vadovas.
Dovilė Juozapaitienė – altininkė, Lietuvos nacionalinio simfoninio orkestro altų grupės koncertmeisterė. 2004–2008 m. ji buvo Kauno styginių kvarteto narė. Altininkė studijavo Lietuvos muzikos ir teatro akademijoje, kur baigė meno aspirantūros studijas prof. P. Radzevičiaus alto klasėje. Kaip solistė ir kamerinių ansamblių narė ji yra surengusi koncertų Lietuvos bei užsienio koncertų salėse, bendradarbiavusi su Vilniaus, Čiurlionio, Kauno styginių kvartetais, žymiais lietuvių ir užsienio atlikėjais. Atlikėja grojo su Lietuvos nacionaliniu simfoniniu, Kauno miesto simfoniniu, Lietuvos kameriniu, Šv. Kristoforo kameriniu bei Klaipėdos kameriniu orkestrais, yra daugelio respublikinių ir tarptautinių konkursų laureatė.
Džeraldas Bidva – smuikininkas, Kremerata Baltica koncertmeisteris, vienas ryškiausių Baltijos šalių smuiko virtuozų. Studijavo Lietuvos muzikos ir teatro akademijoje bei Paryžiaus konservatorijoje, lavinosi pas Raimundą Katilių ir Borisą Garlitzky. Su Kremerata Baltica įrašė daugybę koncertų, tarp jų – „Grammy“ apdovanojimus pelniusių projektų. Koncertavo prestižiniuose festivaliuose Salzburge, Gstaade, Lockenhaus ir kituose, bendradarbiaudamas su pasaulinio garso atlikėjais.
Indrė Valantinaitė – poetė, trijų eilėraščių knygų („Žuvim ir lelijom“, „Pasakos apie meilę ir kitus gyvūnus“, „Trumpametražiai“) autorė, pelniusi Jaunojo jotvingio ir kitas literatūrines premijas. Jos kūryba išsiskiria muzikaliu ritmu, subtilia ironija ir šiuolaikinės moters pasaulėjautos atspindžiais. Poetė aktyviai dalyvauja kultūriniame gyvenime – rengia poezijos vakarus, bendradarbiauja su muzikantais ir menininkais, savo tekstais jungdama literatūrą, muziką bei vizualinius menus.

Spektaklis šeimai „Jonas Kareivis“
2025-10-06 13:00
BILIETAI
Keistuolių teatras

Spalio 6 d. | 13:00 | Mažeikių kultūros rūmų Didžioji salė
Dramaturgas ir režisierius – Aidas Giniotis, scenografė ir kostiumų dailininkė – Ramunė Skrebūnaitė, muzikos aranžuotojas – Andrius Kulikauskas
1993 m. pirmą sykį parodytas, žiūrovų širdis pavergęs ir legenda tapęs spektaklis „Jonas Kareivis“ sugrįžta į Keistuolių teatrą naujame pastatyme!
Tai muzikinis spektaklis vaikams pagal lietuvių ir nelietuvių liaudies pasakas, legendas, dainas ir nuogirdas.
Gyveno kartą Jonas. Ne šiaip sau Jonas, o Jonas Kareivis. Jis išėjo į pasaulį ne laimės, o dingusios Karaliūtės ieškoti. O ieškant – pasitaiko visko: ir nuotykių, ir vestuvių, ir linksmiausių švenčių su dainomis bei šokiais. Čia arkliai virsta žmonėmis, kalnai – kalniečiais; iš džiaugsmo byra ašaros, o nelaimėje padeda daina.
„Jonas Kareivis“ – tai pasaulis, kuriame nutinka keisčiausi dalykai, o kartu – kvietimas bendrystei. Jei liūdite ar bijotės nelaimių, ateikite – padainuosime drauge.
Vaidina: Diana Kamarauskaitė, Aistė Rocevičiūtė, Jurgis Marčėnas, Darius Auželis, Danas Kamarauskas, Matas Pranskevičius, Lukas Auksoraitis.
Trukmė: 1 val. 15 min.
N-6

Dailės parodos „Pasinerk į savo gelmes“ atidarymas
2025-10-08 17:00
Autorė Indra Marcinkevičienė

Spalio 8 d. | 17:00 | Mažeikių kultūros rūmų Didžiosios salės fojė
Indra Marcinkevičienė – pripažinta baldų bei interjero dizainerė, išskirtinė menininkė, kurianti meninius pano ir instaliacijas. Jos „kimštiniai“ objektai – minkštosios skulptūros, kuriose susilieja tekstilės technikos, trimatis mąstymas ir konceptualumas. Visa kūryba – tai emocijų reminiscencijos, aiškiai skaitoma simbolių kalba, atvira tiek jautrioms, tiek universalioms patirtims.
Spalvinė gama, kurią naudoja ši menininkė, nėra tipiška nei Lietuvos, nei kitų Šiaurės Europos šalių dailės mokykloms. Indra Marcinkevičienė išsiskiria ypatinga stiliaus ir spalvos pajauta. Menininkės darbai dažniausiai skleidžia šviesias emocijas ir jaukias asociacijas, tačiau kalbėdama apie skaudžius reiškinius – karą, melą ar baimes – ji išlaiko stiprų poveikį ir autentiškumą. Jos kūryboje spalva yra tapusi vienu svarbiausių dėmenų – ji psichologizuota, simboliška, emociškai motyvuota. Juoda ir raudona kalba apie kaltę, skausmą, pragariškas patirtis, geltona gali spinduliuoti ir saldumą, ir pavydą ar nusivylimą, o balta karo akivaizdoje tampa tuštumos, baimės, apsaugos simboliu.
„Indra Marcinkevičienė yra apdovanota šamano siela. Atsikračiusi savo individualumo, menininkė iš naujo atranda pirmapradžio meno įtakos galią. Jis tarnauja jai kaip pagrindas arba kaip variklis. Pirmapradė kalba atėjusi iš seniai, kurios pėdsakų apstu jos kūriniuose…“ – sako prancūzų meno kritikas, dėstytojas, knygų ir katalogų autorius Christianas Noorbergenas.
Surengti sėkmingi menininkės pasirodymai tarptautinėse parodose „IFF Singapore“, Kanų kino festivalio Lietuvos stende, London Design Week, Craft Show Philadelphia, Maison and Object Paris, Collect Saatchi Gallery London.

Džiazo kvarteto „Double Breath“ (Italija) ir Lietuvos kamerinio orkestro koncertas
2025-10-08 18:00
BILIETAI
Spalio 8 d. | 18:00 | Mažeikių kultūros rūmų Didžioji salė
„Double Breath“ (Gianluca Littera, Fabio Gorlier, Stefano Profeta, Mattia Barbieri)
Lietuvos kamerinis orkestras (Dirigentas Robertas Šervenikas)
Festivalio scenoje su nauja programa pasirodys italų chromatinės armonikėlės virtuozas Gianluca Littera, pasaulyje žinomas dėl gebėjimo peržengti žanrų ribas ir jungti klasikinį tikslumą su džiazo improvizacijų laisve.
Jį lydės trys talentingi italų muzikantai – pianistas Fabio Gorlier, išsiskiriantis džiazo ir šiuolaikinės muzikos pojūčiu, kontrabosininkas Stefano Profeta, suteikiantis muzikai sodrų gilų tembrą, bei perkusininkas Mattia Barbieri, garsėjantis ritminiu išradingumu ir stiliaus lankstumu.
Kartu jie sudaro „Double Breath“ kvartetą, kurio pavadinimas simbolizuoja kontrastą tarp mažos, mobilios armonikėlės ir gilaus kontraboso. Kolektyvo muzikoje darniai susilieja klasikos, tango, latino motyvai ir Viduržemio jūros energija. Kvartetas aktyviai koncertuoja tarptautiniuose festivaliuose Europoje, Azijoje ir Lotynų Amerikoje. Vasarą kolektyvas šiltai buvo sutiktas Šiauliuose.
Tarptautiniame Mažeikių meno festivalyje prie kvarteto prisijungs Lietuvos kamerinis orkestras, vadovaujamas festivalio meno vadovo, Nacionalinės kultūros ir meno premijos laureato Roberto Šerveniko. Subtilus orkestro ir kvarteto skambesio junginys žada nepakartojamą, spalvingą muzikinę patirtį.

InterAkcija 2025. Stalo teatro“ muzikinis objektų veiksmas „Deivių archeologija“
2025-10-09 17:30
InterAkcija 2025
Spalio 9 d. 17.30 val. Mažeikių kultūros centro Pramogų salėje „Stalo teatro“ muzikinis objektų veiksmas „Deivių archeologija“.
Projektą finansuoja Lietuvos kultūros taryba ir Mažeikių rajono savivaldybė.
BILIETAI

Bliuzo vakaras. „Delgres“ (Gvadelupa, Prancūzija)
2025-10-12 18:00
BILIETAI
Spalio 12 d. | 18:00 | Mažeikių kultūros rūmų Didžioji salė
„Delgres“ (Gvadelupa, Prancūzija)
Pascal Danaë (vokalas, gitara), Baptiste Brondy (būgnai), Rafgee (suzafonas)
„Delgres“ muzika subtiliai persipina su Afrikos, Amerikų bei Prancūzijos kultūromis. Bliuzu dvelkiantis rokas su kreolų kalba atliekamais tekstais lengvai atpažįstamas pagal galingą ritmą, hipnotizuojančią gitarą, pučiamųjų spalvas ir įtaigų, sodrų vokalą.
Muzikinėje kelionėje per laiką ir penkis žemynus Pascal Danaë gitara veikia kaip nepalaužiamas vairas – jos unikalus skambesys suteikia muzikai pirminį toną, įneša Vakarų Afrikos aidų, o Pascalio balsas perteikia skausmą, stiprybę ir pasididžiavimą. Dainininkas, dainų autorius, kompozitorius ir muzikantas gali pasigirti gyvenimo aprašymu, ilgu kaip libretas ir turtingu bei įvairiu kaip vestuvių pokylio meniu. Jis yra dirbęs su Peteriu Gabrieliu, Youssou N’Douru, Laurentu Voulzy, Neneh Cherry, Ayo ir Gilberto Gilu bei daugeliu kitų garsių muzikos pasaulio asmenybių.
Karibišką grupės braižą papildo galingi Baptiste Brondy būgnai ir Rafgee „reptiliškos“ bosinės linijos tuba. Jų kuriama muzika – tai unikalios galios trio, esantis tarp hipnotizuoto roko, žemiškos soul muzikos ir kandžios garažo energijos.

Kino filmas „Gabės lėlių namai“
2025-10-15 17:30
BILIETAI
Gabė sugrįžta – nuotykiai tik prasideda!
Mergaitė Gabė (Laila Lockhart Kraner), sugrįžtanti iš populiaraus serialo, leidžiasi į nuotaikingą kelionę su savo močiute Džidže (keturis „Grammy“ apdovanojimus pelniusi Gloria Estefan) po stebuklingą miestą – Katfransiską. Tačiau netikėtai jos brangiausias turtas – lėlių namelis – patenka į ekscentriškos katinų mylėtojos Veros (Oskaro nominantė Kristen Wiig) rankas. Kad išgelbėtų lėlių namelį ir vėl suburtų mylimas savo katytes, Gabė leidžiasi į nuotykį po tikrąjį pasaulį. Linksmybių, draugystės ir fantazijos kupinas filmas mažiesiems žiūrovams!
Režisierius – Ryan Crego
Vaidina – Laila Lockhart Kraner, Gloria Estefan, Kristen Wiig

Kino filmas „Aktyvistas“
2025-10-15 19:30, 2025-10-22 19:30
BILIETAI
AKTYVISTAS
Žanras: detektyvas, drama
Cenzas: N-16
Trukmė: 1 val. 34 min.
Platina Všį. NARATYVAS

Nužudytas jaunuolis. Kas – žudikai? Vaikino draugas įtaria, kad tai – skustagalvių neonacių ir homofobų gaujos darbas. Keršto ir tiesos vedinas, jis nusiskuta plaukus, užsiaugina raumenis ir tampa vienu iš jų.
Detektyvas žiūrovą veda klaidžiais keliais: įtariamųjų ratas plečiasi, o tiesos ieškotojui vis sunkiau atskirti, kas šioje kovoje yra draugai, o kas – priešai. Ir tiesos ribos išsitrina.
Pagrindinį vaidmenį filme meistriškai atliko šių metų „Sidabrinės gervės“ laimėtojas iš „Pietinia kronikų“ Robertas Petraitis.
Tai filmas, kurį bus nepatogu žiūrėti. O politikai, LGBTQ+ bendruomenė ir homofobai labiausiai už viską norės, kad užsimerktum.

Režisierius: Romas Zabarauskas
Vaidina: Robertas Petraitis, , Vaslov Goom, Simas Kuliešius, Teklė Baroti, Elvinas Juodkazis, Redita Dominaitytė, Lukas Malinauskas, Karolis Kasperavičius, Elžbieta Latėnaitė

Seminaras „Lietuvių tautinis kostiumas. Moterų sermėgos“
2025-10-17 17:00
Spalio 17 d. 17 val. kviečiame į seminarą „Lietuvių tautinis kostiumas. Moterų sermėgos“.

Lektorės Diana Tomkuvienė ir Asta Vandytė.
Žemaitiškas sermėgas demonstruos folkloro ansamblio „Alksna“ dalyviai.

Patyriminis šokio spektaklis „Tarp sienų, tarp kūnų“
2025-10-18 18:00
BILIETAI
XIX tarptautinis Mažeikių meno festivalis
Kun/u Dance Theatre
Šiuolaikinio šokio spektaklis „Tarp sienų, tarp kūnų“ kviečia žiūrovą į patyriminę kelionę, kurioje nagrinėjami giliausi žmogaus psichologiniai ir fiziniai išgyvenimai – kova su savimi, emociniu skausmu, nerimu bei kūrybos kaina.
Choreografės Eglės Ukanytės sukurtame pasirodyme kūnas tampa ne tik šokio įrankiu, bet ir galinga išraiškos priemone, per kurią atsiskleidžia trapumas, įtampa, aistra bei neišreikštų jausmų kova. Garso takelis, kurį sukūrė Liutauras Baltrūnas, kuria emocinę įtampą: aštrūs, trūkčiojantys garsai perteikia nerimą, o subtilūs tonai – kūrybos malonumą.
Spektaklyje atskleidžiama, kaip kančia gali tapti kūrybos šaltiniu, o žmogaus vidinis chaosas – meninės energijos varomąja jėga. Tai erdvė, kurioje susilieja kūnas, protas ir emocijos, atverdamos intensyvų, jausmingą bei netikėtą patyrimą.
Kūrybinė komanda:
Idėjos autorė, choreografė – Eglė Ukanytė
Muzika – Liutauras Baltrūnas
Kostiumai – Akvilė Klimavičiūtė
Šokėjai – Jolita Svidraitė, Kamilė Pažėraitė, Gabrielė Ilčiukaitė, Steponas Gavėnas, Sigutė Gaučytė, Liepa Liubomirskaitė

Gitarų koncertas „Strung Out“
2025-10-20 18:00
BILIETAI
Chrisas Ruebensas ir Mindaugas Stumbras – du išskirtiniai ir talentingi gitaristai bei kompozitoriai, gerai žinomi tiek Lietuvoje, tiek užsienyje. Šie atlikėjai, pelnę daugybės klausytojų dėmesį savo kūryba, susivienijo kurti unikalų ir įvairiapusį gitarų dueto repertuarą. Jų darbuose dera klasikinė muzika, džiazas ir pasaulio melodijos, iš kurių gimsta tikra garsų įvairovė.
Dueto kūriniai yra asmeniški, emocionalūs ir gilūs – kiekvienas akordas ir kiekviena melodija atspindi jų vidinį pasaulį. Chrisas Ruebensas ir Mindaugas Stumbras savo koncertuose taip pat atskleidžia nuolatinį troškimą ieškoti naujų muzikos formų, todėl jų pasirodymai yra ne tik malonūs klausytis, bet ir tampa gilia kūrybine patirtimi.
Koncerte skambės originalūs kūriniai, įkvėpti įvairių pasaulio muzikos tradicijų. Čia išgirsite kompozicijas, kurios atspindi klasikinės muzikos rafinuotumą, ispanišką ugnį, brazilišką ritmą ir prancūzišką eleganciją. Kiekviena kūrinio linija ir akordas peržengia muzikos žanrų ribas ir kviečia leistis į nepaprastą garsinę kelionę, kurioje harmonijos persipina taip, kad klausytojas negali atsispirti jų žavesiui.

Kino filmas „Šuo, kuris keliavo traukiniu 2“
2025-10-22 17:30
BILIETAI
Dvigubai daugiau nuotykių su Lampo ir Luna filme visai šeimai – „Šuo, kuris keliavo traukiniu 2“!
Pirmajame filme apie Lampo lygiai prieš metus baltas šveicarų aviganis, mėgstantis važinėtis traukiniais, susidraugavo su mergaite Zuzia. Pamažu jie tapo neišskiriami, kartu patyrė daugybę nuotykių, o filmo pabaigoje mergaitei buvo sėkmingai atlikta širdies operacija.
Pagaliau grįžusi namo, Zuzia pirmiausiai nuskuba į traukinių stotį pas savo beprotiškai pasiilgtą bičiulį. Ją pasitinka iš pirmo žvilgsnio toks pat baltas šveicarų aviganis, tačiau mergaitė iš karto supranta, kad tai – ne Lampo. Netrukus paaiškėja, kad traukinių stoties viršininkas, kuris lyg ir buvo atsakingas už traukiniais besivažinėjusį šunelį, jį pametė – Lampo tiesiog nebegrįžo iš savo eilinės kelionės.
Išsiaiškinusi situaciją, Zuzia nusprendžia bet kokia kaina surasti savo geriausią draugą. Į pagalbą mergaitė pasikviečia savo bičiulį Anteką ir naująją traukinių stoties šunelę Luną.
Tiek filmo herojų, tiek jo žiūrovų ir vėl laukia daugybė nuotykių – šįkart netgi dvigubai daugiau, nes kartu su Lampo širdis džiugins ir Luna. „Šuo, kuris keliavo traukiniu 2“ Lietuvos kino teatruose pradedamas rodyti spalio 17 dieną.

Klasikinės muzikos koncertas „Giesmė ir Šviesa“
2025-10-25 19:00
BILIETAI
„Cello Club“ – penkių Lietuvos violončelininkų kvintetas, 2020 m. papildęs šalies muzikos sceną ir atvėręs naujas šio instrumento galimybes. Ansamblį sudaro aktyviausi šiandienos atlikėjai, grojantys pagrindiniuose Lietuvos orkestruose bei kameriniuose kolektyvuose: Šv. Kristoforo kameriniame orkestre, Lietuvos nacionalinio operos ir baleto teatre, Lietuvos valstybiniame simfoniniame orkestre, Lietuvos nacionalinėje filharmonijoje, kvartetuose „Mettis“, „Chordos“, ansambliuose „Synaesthesis“, „Twenty Fingers Duo“ ir kt.
„Cello Club“ išsiskiria demokratiniu veikimo principu – kiekvienas narys gali tapti lyderiu ar solistu. Jų repertuaras aprėpia platų muzikinį lauką – nuo rimtosios akademinės muzikos iki populiariosios klasikos ir šiuolaikinių kūrinių, nevengiant humoro bei žaidimo su riba tarp rimtojo meno ir pramogos.
Kolektyvas nuolat bendradarbiauja su kitais atlikėjais, plečia savo repertuarą ir rengia naujas aranžuotes. Programose skamba tiek romantikų (E. Griego), tiek XX a. kompozitorių (S. Barberio, B. Bartóko), tiek šiuolaikinių kūrėjų (A. Pärto, Ph. Glasso, M. Richterio) bei lietuvių autorių (A. Šenderovo, D. Digimo, Ž. Martinaitytės, E. Medekšaitės ir kt.) kūriniai.
Vos per kelerius metus „Cello Club“ spėjo tapti ryškiu Lietuvos festivalių dalyviu, o naujausias jų darbas – kartu su ansambliu „Melos“ įrašytas albumas „Monochrome“, skirtas šiuolaikinei lietuvių muzikai.

Spektaklis „Pabandom dar kartą“
2025-10-28 18:00
BILIETAI
Valstybinis Šiaulių dramos teatras

Spalio 28 d. | 18:00 | Mažeikių kultūros rūmų Didžioji salė

Režisierius – Arvydas Lebeliūnas
Dailininkas-scenografas – Artūras Šimonis
Kostiumų dailininkė – Julija Jan
Spektaklyje naudojama Jono Sakalausko muzika
Subtilaus juodojo humoro komedija, sukurta pagal garsios prancūzų dramaturgės Yasminos Reza pjesę „Skerdynių dievas“ (2008), tapusia tikru pasauliniu hitu.
Iš pažiūros paprasta buitinė situacija – dviejų šeimų susitikimas aptarti vaikų muštynių – virsta absurdišku chaosu. Pradžioje mandagus pokalbis pamažu perauga į vis aštresnę konfrontaciją, atskleidžiančią po išoriniu padorumu slypinčią neapykantą, nuoskaudas ir agresiją. Įtampą dar labiau paaštrina kava, pakeista romu, o „civilizuotas“ susitaikymo pokalbis baigiasi vaikiškai nevaldoma suirute.
Šioje komedijoje žiūrovus pavergia ne lėkštas juokas, bet intelektualus, taiklus ir ironiškas humoras, kurį scenoje gyvai perteikia talentingas aktorių ketvertas. Kritikai sutaria – Y. Reza subtilumas patenkina net išrankiausią publiką, todėl spektaklis sugrįžta atsinaujinusiu aktorių sąstatu ir simbolišku pavadinimu – „Pabandom dar kartą“.
Vaidina:
Mišelis Ujė – Arnoldas Jalianiauskas
Veronika Ujė – Danguolė Petraitytė, Inga Norkutė
Anetė Rej – Monika Šaltytė
Alenas Rejis – Dalius Jančiauskas

Projektas „InterAkcija“
2025-10-29 14:00 - 19:00
Spalio 29 d. kviečiame į projekto „InterAkcija“ renginį!

14.00 val. 𝑆𝑡𝑜𝑟𝑦𝑡𝑒𝑙𝑙𝑖𝑛𝑔 teatro dirbtuvės su aktoriumi, režisieriumi ir dramaturgu Aleksandru Špilevojumi.

18.00 val. Mono spektaklis „Myriop“, kurį pristato Teatras Alchemija.

Festivalio uždarymo koncertas „Šviesa“
2025-10-30 18:30
Spalio 30 d. | 18:30 | Šv. Pranciškaus Asyžiečio bažnyčia
Vilniaus miesto savivaldybės choras „Jauna muzika“
Vadovas Vaclovas Augustinas
Profesionalus kamerinis choras „Jauna muzika“, vadovaujamas dirigento, kompozitoriaus ir Nacionalinės kultūros ir meno premijos laureato Vaclovo Augustino, yra vienas ryškiausių Lietuvos vokalinių kolektyvų. Įkurtas 1989 m., choras šiandien garsėja ne tik aukščiausio lygio a cappella interpretacijomis, bet ir drąsiu šiuolaikinės muzikos repertuaru.
„Jauna muzika“ – penkiolikos tarptautinių konkursų laureatas, pelnęs net Europos Grand Prix for Choral Singing (1993 m.). Kolektyvas koncertavo garsiausiose pasaulio salėse – nuo Berlyno filharmonijos iki Tokijo Metropolitan Theatre – bei bendradarbiavo su tokiais dirigentais kaip Vladimiras Ashkenazy, Rinaldo Alessandrini, Modestas Pitrėnas, Gintaras Rinkevičius ir daugybe kitų.
Choro misija – profesionaliai atskleisti turtingą chorinės muzikos lobyną ir pristatyti lietuvių kūrėjų darbus tarptautinei auditorijai. Daugiau nei 35 metus gyvuojantis kolektyvas išlieka aktyvus, kasmet rengdamas per 30 koncertų Lietuvoje ir užsienyje, o jo programose darniai susipina klasikiniai šedevrai ir šiuolaikinės premjeros.
Festivalio uždarymo koncertas su choru „Jauna muzika“ – tai ypatinga proga patirti aukščiausią chorinės muzikos meistrystę ir emocinę jėgą sakralioje erdvėje.

Kino filmas „Flykas“
2025-11-05 17:30
BILIETAI
Paprastai mes į savo šešėlį visiškai nekreipiame dėmesio – tol, kol jis nepavirsta viską valgančiu monstru. Animacinis filmas apie tarpgalaktinius nuotykius –„Flykas“.
Stipriai susižalojęs Tomas nebegali vaikščioti ir yra priverstas būti namuose, kuriuose jaučiasi be galo vienišas. Laimė, tai trunka neilgai: iš kitos visatos pas Tomą netyčia atvyksta keistas, gauruotas ir išdykęs padaras, vardu Flykas. Susidraugavęs su Tomu ir sužinojęs, kas jam nutiko, Flykas berniuką pasiima į savąjį pasaulį. Pasaulį, kuriame šis vėl gali vaikščioti – tam tereikia atsisakyti savo šešėlio! Berniukas apsisprendžia akimirksniu – juk kam apskritai reikalingas tas šešėlis?
Išmainytas berniuko šešėlis labai nuliūsta ir netikėtaiišauga į nerangų, bet bauginantį monstrą, grasinantį sunaikinti tiek Flyko, tiek Tomo pasaulius. Kad sustabdytų neatpažįstamai pasikeitusį savo šešėlį, berniukuiteks surasti jėgų pažvelgti į akis savo baimėms, ko pasekoje jis supras, kokie dalykai gyvenime yra patys svarbiausi.
Kvapą gniaužiančių vaizdų ir nežabotos fantazijos kupinas filmas visai šeimai „Flykas“ Lietuvos kino teatruose pradedamas rodyti rugsėjo 12 dieną.

Kino filmas „Laimingos žvaigždės“
2025-11-05 19:30
LAIMINGOS ŽVAIGŽDĖS
Premjera 2025 10 31
Žanras: romantinė komedija
Trukmė 1 val. 45 min.
Cenzas N-13
Platina Všį „Baltas ekranas“
Jis – vienišas, talentingas muzikantas. Po skaudžių išmėginimų gyvenantis ramiai ir sėsliai.
Bet, štai, pasirodo Ji. Žvaigždė iš televizijos, didele krūtine.
Likimas juos abu suveda netikėtai, nuo tos akimirkos prasideda kelionė per meilės išbandymus ir nesusipratimus. Jie pakeis viską.
Ar meilė pajėgi nugalėti likimą? Ar žvaigždės iš tiesų laimingos, kai susitinka du žmonės?
Atsakymus rasite Justino Krisiūno romantinėje komedijoje „LAIMINGOS ŽVAIGŽDĖS“ su Ineta Stasiulyte ir Justinu Jankevičiumi.
